**LATVIJAS REPUBLIKAS MINISTRU KABINETS**

2018. gada \_\_\_\_\_\_\_\_\_\_\_\_\_ Noteikumi Nr.\_\_\_\_\_

Rīgā (prot. Nr.\_\_\_, \_\_\_\_§)

**Grozījumi Ministru kabineta 2015.gada 30.jūnija noteikumos Nr.333 “Noteikumi par Latvijas būvnormatīvu LBN 201-15 “Būvju ugunsdrošība””**

Izdoti saskaņā ar Būvniecības likuma

5.panta pirmās daļas 3.punktu

1. Izdarīt Ministru kabineta 2015. gada 30. jūnija noteikumos Nr. 333 “Noteikumi par Latvijas būvnormatīvu LBN 201-15 “Būvju ugunsdrošība”” (Latvijas Vēstnesis, 2015, 125. nr., 2017., 76. nr.) šādus grozījumus:

1.1. papildināt noteikumus ar 8. punktu šādā redakcijā:

“8. Būvprojektiem, kuri noteiktā kārtībā saskaņoti (akceptēti) vai iesniegti saskaņošanai būvvaldē no 2017. gada 1. maija līdz 2018. gada 31. jūlijam, piemēro šos noteikumus redakcijā, kas bija spēkā no 2017. gada 1. maija līdz 2018. gada 31. jūlijam. Būvprojektiem, kuri tiek izstrādāti, pamatojoties uz plānošanas un arhitektūras uzdevumiem, kas izsniegti līdz 2014. gada 30. septembrim, vai būvatļaujām, kas izdotas no 2014. gada 1. oktobra līdz 2018. gada 31. jūlijam, var piemērot šos noteikumus redakcijā, kas bija spēkā no 2017. gada 1. maija līdz 2018. gada 31. jūlijam.”;

1.2. izteikt būvnormatīva 2.1. apakšpunktu šādā redakcijā:

“2.1. aizsargāts evakuācijas ceļš – cilvēku evakuācijai paredzēta ugunsdroši atdalīta telpa bez mainīgās ugunsslodzes un ar pastāvīgo ugunsslodzi mazāku par 25 MJ/m2;”

1.3. papildināt būvnormatīva 2.18. apakšpunktu ar otro teikumu šādā redakcijā:

“Evakuācijas ceļa garums netiek normēts aizsargātā evakuācijas ceļā, ārējās evakuācijas kāpnēs, ugunsaizsargātā kāpņu telpā un dūmaizsargātā kāpņu telpā;”;

1.4. izteikt būvnormatīva 2.27. apakšpunktu šādā redakcijā:

“2.27. ugunsaizsargāta kāpņu telpa – ar ugunsdrošām būvkonstrukcijām no citām telpām nodalīta kāpņu telpa, bez mainīgās ugunsslodzes un ar pastāvīgo ugunsslodzi mazāku par 25 MJ/m2, kurai ir tieša izeja uz āru zemes virsmas līmenī vai caur ugunsdrošības priekštelpu;”;

1.5. aizstāt būvnormatīva 2.28. apakšpunktā vārdus “ugunsizturības robežu” ar vārdiem “ugunsizturību un būvizstrādājumu ugunsreakcijas klasi”;

1.6. izteikt būvnormatīva 2.32. apakšpunktu šādā redakcijā:

“2.32. ugunsdrošības priekštelpa – ar ugunsdrošām būvkonstrukcijām no citām telpām nodalīta telpa bez mainīgās ugunsslodzes un ar pastāvīgo ugunsslodzi mazāku par 25 MJ/m2;”;

1.7. izteikt būvnormatīva 2.39. apakšpunktu šādā redakcijā:

“2.39. telpa, kurā pastāvīgi var uzturēties cilvēki – visu lietošanas veidu telpas, izņemot bēniņus, tehniskās telpas, kas paredzētas tehnoloģisko iekārtu, inženieriekārtu un inženiertīklu izvietošanai, sanitārtehniskās telpas, kā arī citas telpas, kurās atbilstoši būvniecības dokumentācijā paredzētiem risinājumiem cilvēki nepārtraukti uzturas mazāk par divām stundām vai kopumā uzturas mazāk par sešām stundām diennaktī;”;

1.8. papildināt būvnormatīvu ar 2.40. un 2.41. apakšpunktu šādā redakcijā:

“2.40. automātiskā ugunsaizsardzības sistēma – stacionāra inženiertehniskā sistēma, kas pastāvīgi ieslēgta darba gaidīšanas režīmā un ugunsgrēka gadījumā patstāvīgi vai saņemot vadības signālu no citas automātiskās ugunsaizsardzības sistēmas, kura konstatējusi ugunsgrēka izcelšanos, automātiski un manuāli nodrošina tai noteikto funkciju izpildi;

2.41. neautomātiskā ugunsaizsardzības sistēma – stacionāra inženiertehniskā sistēma, kas pastāvīgi ieslēgta darba gaidīšanas režīmā un saņemot vadības signālu, kuru iniciē cilvēks, patstāvīgi nodrošina tai noteikto funkciju izpildi.”;

1.9. izteikt būvnormatīva 5.5., 5.6. un 5.7. apakšpunktu šādā redakcijā:

“5.5. IVa lietošanas veids – izglītības darbībai un bērnu pieskatīšanai paredzētas būves un telpas, kurās uzturas lietotāji, kuri nevar evakuēties bez papildus palīdzības, tai skaitā iestādes, kuras paredzētas pirmsskolas vecuma bērniem, pirmsskolas, sākumskolas un pamatizglītības izglītības iestādes, speciālās skolas personām (bērniem un jauniešiem) ar īpašām vajadzībām un citas;

5.6. V lietošanas veids – būves, kas parasti tiek izmantotas dienā un kurās pastāvīgi uzturas lietotāji, kas pārzina telpas un var pastāvīgi evakuēties, tai skaitā administratīvās ēkās, arhīvi, bankas, biroju ēkas, glābšanas dienestu būves, zinātnes un pētniecības iestāžu ēkas, kā arī izglītības iestādes, kurās nodrošina vidējo, vidējo profesionālo, augstāko un interešu izglītību;

5.7. VI lietošanas veids – ražošanas būves un telpas, kurās notiek ražošanas procesi, noliktavas, tai skaitā, preču piegādes telpas, autoservisi (auto remontu darbnīcas);

1.10. papildināt būvnormatīva 5. punktu ar 5.9. apakšpunktu šādā redakcijā:

“5.9. VIa lietošanas veids – lauksaimniecībai paredzētas būves un telpas, kurās cilvēki neuzturas pastāvīgi, tai skaitā siltumnīcas, segtas sezonas dārzeņu, stādu un augļu siltumnīcas, putnu, lopu un zvēru kūtis, segtas zivju audzētavas, silosveida un bunkurveida lauksaimniecības inženierbūves un citas”;

1.11. izteikt būvnormatīva 25. punktu šādā redakcijā:

“25. Ir šādas telpu ugunsslodzes grupas:

25.1. sevišķi lielas ugunsbīstamības telpas ar ugunsslodzi virs 1200 MJ/m2 (piemēram, degtspējīgo materiālu noliktavas, kurās uzglabāšanas augstums ir lielāks par sešiem metriem; krāsotāju darbnīcas, kurās izmanto šķīdinātāju; aukstumiekārtu rūpnīcas; tipogrāfijas; kabeļu ražotnes, kuru produkcijai ir polipropilēna, polietilēna, polistirola vai līdzīgi degšanas raksturlielumi; ar spiedienliešanas metodi iegūtas plastmasas, kam ir polipropilēna, polietilēna, polistirola vai līdzīgi degšanas raksturlielumi; gumijas izstrādājumu rūpnīcas; sintētiskās šķiedras rūpnīcas; trošu/tauvu ražotnes; paklāju un blīvās plastmasas ražotnes; apavu ražotnes; kokrūpniecība (sausi kokmateriāli); bituma ražotnes; dzirnavas; lopbarības noliktavas; virsmu apstrādes cehi; papīra un kartona rūpnīcas; sprāgstvielu ražotnes; kokzāģētavas; kūdras spēkstacijas; kūdras apstrādes uzņēmumi; putuplasta izstrādājumu ražotnes; finiera rūpnīcas; vates ražotnes; eļļas attīrīšanas telpas; telpas, kurās ražo, pārstrādā, pārsūknē vai uzglabā uguņošanas piederumus, celulozes nitrātu, transportlīdzekļu gumijas riepas, šķiltavas, grīdas audumus vai linoleju, sveķus, terpentīnu, gumijas aizvietotāju, kokvilnu, minerālmēslus, sērkociņus, šķeldu, īpaši viegli uzliesmojošus, viegli uzliesmojošus un uzliesmojošus šķidrumus, kuru uzliesmošanas temperatūra normālos apstākļos nepārsniedz 55°C, mīkstos jumta segumus, kokskaidu plātnes, armētas plastmasas konstrukcijas, destilē darvu);

25.2. lielas ugunsbīstamības telpas ar ugunsslodzi virs 600 MJ/m2 līdz 1200 MJ/m2 (ieskaitot) (piemēram, tirdzniecības centri, to noliktavas un preču piegādes telpas; tirgus paviljoni un citas tirdzniecības būves; teātru skatuves un dekorāciju glabātuves; dzelzceļa staciju, lidostu un autoostu bagāžas glabātuves; koncertzāles; cirki; bibliotēkas; arhīvu telpas; autobusu, smago automašīnu un dzelzceļa transporta depo; autoservisu krāsu, eļļu un smērvielu noliktavas; audumu un paklāju ražotnes; šūšanas cehi; gateri; makulatūras noliktavas; ādas izstrādājumu noliktavas; saplākšņa ražotnes; foto un filmu lentu noliktavas; lauksaimniecības un lopkopības (putnkopības) būves; graudu kaltes; katlu māju kurināmā noliktavas);

25.3. ugunsbīstamas telpas ar ugunsslodzi virs 300 MJ/m2 līdz 600 MJ/m2 (ieskaitot) (piemēram, dzelzceļa stacijas, lidostas, autoostas; makulatūras pārstrādes ražotnes; ādas izstrādājumu ražotnes un noliktavas; stikla ražotnes un noliktavas; elektroiekārtu ražotnes un noliktavas; tekstilrūpniecība; cilvēku pārtikas un dzīvnieku barības ražotnes un noliktavas; alkoholisko dzērienu ražotnes un noliktavas; tabakas izstrādājumu ražotnes un noliktavas; saldētavas ar platību līdz 20m3; garāžas un autostāvvietas; automobiļu remonta un apkopes telpas; kafejnīcas un restorāni; biroju telpas, sporta halles, teātri (izņemot dekorāciju uzglabāšanas noliktavas), kinoteātri, skolas un bērnudārzi, baznīcas; nelielie veikali ar kopējo platību līdz 300 m2 un to noliktavas, ķīmiskās drēbju tīrītavas, mitru izejmateriālu apstrāde vai tehnoloģiskais process, kurā vienlaikus apstrādājamo izejvielu vai pusfabrikātu apjoms ir neliels; tehnoloģisks process, kurā iesaistīti degoši šķidrumi ar uzliesmošanas temperatūru, augstāku par 55 oC);

25.4. nelielas ugunsbīstamības telpas ar ugunsslodzi līdz 300 MJ/m2 (ieskaitot) (piemēram, cementa, mala, ieskaitot ķieģeļu un to izstrādājumu ražotnes un noliktavas; akmens apstrādes rūpniecība; metāla (metāla izstrādājumu) un to apstrādes ražotnes, darbnīcas un noliktavas, veļas mazgātavas, tehniskās telpas – ventkameras un citas ventilācijas iekārtu telpas; siltummezgli; sūkņu iekārtu telpas; katlu iekārtu telpas; ūdens bāzes krāsu/šķīdinātāju krāsotavas; dzīvokļi, viesnīcas numuri).”;

1.12. aizstāt būvnormatīva 26. punktā vārdus “var noteikt” ar vārdiem “pieņem, ņemot vērā šā būvnormatīva 25. punktā noteikto iedalījumu ugunsslodzes grupās vai nosaka veicot aprēķinu”;

1.13. izteikt būvnormatīva 29. punkta trešo teikumu šādā redakcijā:

“Ugunsdrošības atstarpes starp būvēm ievēro arī tad, ja būves atrodas vienā zemes vienībā, izņemot būvnormatīva 30. punktā minēto gadījumu.”;

1.14. papildināt būvnormatīva 34. punktu aiz vārda “būvēm” ar vārdiem “un līdz blakus esošo zemes vienību robežām”;

1.15. papildināt būvnormatīva 40. punktu aiz vārdiem “20 metru attālumā no” ar vārdu “projektējamās”;

1.16. aizstāt būvnormatīva 41. punkta trešā teikuma vārdus “atbilstoši standartam LVS 446:2004/A1:2006 “Ugunsdrošībai un civilajai aizsardzībai lietojamās drošības zīmes un signālkrāsojums”” ar vārdiem “ar ugunsdrošībai lietojamām zīmēm”;

1.17. aizstāt būvnormatīva 42. punktā skaitli “40” ar skaitli “39” un skaitli “41” ar skaitli “40”;

1.18. svītrot būvnormatīva 47. punkta pirmo teikumu;

1.19. izteikt būvnormatīva 50. punktu šādā redakcijā:

“50. Ailu aizpildījuma kopējā platība nedrīkst pārsniegt 50 % no ugunsdrošās būvkonstrukcijas platības. Ja ailu aizpildījuma kopējā platība pārsniedz 25 % no ugunsdrošās būvkonstrukcijas platības, tad ailu aizpildījuma ugunsizturība minūtēs (termoizolētība un viengabalainība) ir vienāda attiecīgās ugunsdrošās būvkonstrukcijas ugunsizturībai.”;

1.20. svītrot būvnormatīva 52. punktā vārdus “vai ugunsdroši atdalītās telpās”;

1.21. papildināt būvnormatīva 60. punktu aiz vārda “būves” ar vārdu “daļas”;

1.22. izteikt būvnormatīva 62.2. apakšpunktu šādā redakcijā:

“62.2. dzīvokļus, viesnīcu, dienesta viesnīcu, hosteļu un moteļu numurus;”;

1.23. papildināt būvnormatīva 62.10. apakšpunktu aiz vārda “telpas” ar vārdiem “kā arī iekštelpas, kurās izvieto dūmu un karstuma kontroles sistēmas ventilatoru;”;

1.24. papildināt būvnormatīvu ar 62.12. un 62.13. apakšpunktu šādā redakcijā:

“62.12. sociālās aprūpes centru un pansionātu telpas, kas paredzētas pacientu izmitināšanai;

62.13. telpas, kurās izvieto stacionāro dīzeļģeneratoru un tilpni ar degvielu, kas nodrošina ugunsdrošībai nozīmīgas inženiertehniskās sistēmas vai avārijapgaismes elektroapgādi.”;

1.25. papildināt būvnormatīva 75. punktu aiz vārda “aizsegu” ar vārdiem “kuras ūdens smidzināšanas intensitāte ir vismaz 0,5 l/s uz vienu ārsienas platuma metru”;

1.26. papildināt būvnormatīva 81.1. apakšpunktu aiz vārda “telpas” ar vārdiem “(izņemot pārbūvējamās, atjaunojamās un restaurējamās būves, ja šo prasību tehniski nav iespējams ievērot)”;

1.27. papildināt būvnormatīva 81.2. apakšpunktu ar teikumu šādā redakcijā:

“Jumta nožogojumam, stienim (trosei) jāiztur statiskā slodze vismaz 12KN un katram nožogojuma, stieņa (troses) stiprinājumam jāiztur statiskā slodze vismaz 5KN”;

1.28. papildināt būvnormatīva 89. punktu aiz vārda “pamatstāvā” ar vārdiem “(ātrija robežās)”;

1.29. svītrot būvnormatīva 98.5. apakšpunktā vārdus “vai telpām, kuru mainīgā ugunsslodze pārsniedz 1200 MJ/m2”;

1.30. papildināt būvnormatīva ar 98.6. apakšpunktu šādā redakcijā:

“98.6. tas neved cauri telpām, kuru mainīgā ugunsslodze ir virs 1200 MJ/m2.”;

1.31. izteikt būvnormatīva 100.1. apakšpunktu šādā redakcijā:

“100.1. ugunsaizsargātās un dūmaizsargātās kāpņu telpās, aizsargātos evakuācijas ceļos un ugunsdrošās priekštelpās, sienu un griestu apdares būvizstrādājumu ugunsreakcijas klase ir vismaz A2-s1, d0 un grīdu būvizstrādājumu ugunsreakcijas klase ir vismaz BFL;”;

1.32. papildināt būvnormatīvu ar 100.3. apakšpunktu šādā redakcijā:

“100.3. telpās, kuras paredzētas publiskiem pasākumiem cilvēku skaitam virs 250, sienu un griestu būvizstrādājumu ugunsreakcijas klase ir vismaz D-s2, d0.”;

1.33. svītrot būvnormatīva 103. punktā vārdu “daudzstāvu”;

1.34. papildināt būvnormatīva 111. punktu aiz cipara “VI” ar ciparu “, VIa”;

1.35. izteikt būvnormatīva 5.2. sadaļas nosaukumu šādā redakcijā:

“5.2. Kāpnes un kāpņu telpas evakuācijas ceļos”;

1.36. papildināt būvnormatīva 133. punktu aiz vārda “katra” ar vārdu “virszemes”;

1.37. papildināt būvnormatīva 134. punktu ar otro teikumu šādā redakcijā:

“Dūmu izvades ailu aizpildījumiem šajā gadījumā paredz vadību (atvēršanu un aizvēršanu) no manuālajām tālvadības iedarbināšanas ierīcēm, kas ierīkotas kāpņu telpā katra stāva līmenī”;

1.38. papildināt būvnormatīva 140. punktu aiz skaitļa “30” ar vārdiem “(izņemot U3 ugunsnoturības pakāpes būvēs)”;

1.39. izteikt būvnormatīva 147.3. apakšpunktu šādā redakcijā:

“147.3. ir viegli atveramas no telpas iekšpuses bez aizkavējuma un šķēršļiem (izņemot dzīvokļu durvis). Par aizkavējumu tiek uzskatīts jebkurš šķērslis, kas liedz atvērt durvis ilgāk par trim sekundēm;”;

1.40. izteikt būvnormatīva 153. un 154. punktu šādā redakcijā:

“153. Ja būves ugunsdrošajās būvkonstrukcijās izbūvētām durvīm, logiem, lūkām, vārtiem, vārstiem un citiem ailu aizpildījumiem atbilstoši lietošanas veidam vai tehnoloģijas prasībām jābūt atvērtā stāvoklī, paredz ierīces, kuras nodrošina šo ailu aizpildījumu automātisko aizvēršanos ugunsgrēka gadījumā.

154. Evakuācijas ceļos un izejās, kas paredzētas vairāk par 10 lietotāju evakuācijai, aizliegts izbūvēt turniketus, bīdāmas, saliekamas, paceļamas (nolaižamas) un virpuļdurvis, ja tās nav aprīkotas ar ierīcēm manuālai atvēršanai vai ierīcēm, kas nodrošina automātisku atvēršanu un nobloķēšanu atvērtā stāvoklī evakuācijas gadījumā. Izbūvējot virpuļdurvis, papildus paredz veramu durvju izbūvi, nodrošinot minimālos evakuācijas izeju gabarītus.”;

1.41. papildināt būvnormatīvu ar 161.4. apakšpunktu šādā redakcijā:

“161.4. ugunsaizsardzības sistēmu kontroles un vadības iekārtu telpās, ugunsdzēsības sistēmu sūkņu un to vadības mezglu telpās.”;

1.42. papildināt būvnormatīva 163. punktu ar otro teikumu šādā redakcijā:

“Rezerves elektroapgādes avots nodrošina izgaismoto evakuācijas izeju un evakuācijas ceļu norādītāju darbību vismaz 30 minūšu laikā.”;

1.43. papildināt būvnormatīva 167. punktu ar otro teikumu šādā redakcijā:

“Dūmu izvades ailas minimālā platība ir vismaz 0,5 m2.”

1.44. svītrot būvnormatīva 168. punkta otro teikumu;

1.45. izteikt būvnormatīva 169. punktu šādā redakcijā:

“169. Atsevišķā telpā attālumu no jebkura punkta līdz dūmu izvades ailām var palielināt līdz 30 metriem, ja dūmu izvades ailas atrodas augstāk par diviem metriem no telpas grīdas līmeņa un dūmu izvades ailu kopējā platība ir:

169.1. telpās ar mainīgo ugunsslodzi virs 1200 MJ/m2 – vismaz 3 % no aizsargājamās telpas platības;

169.2. telpās ar mainīgo ugunsslodzi virs 600 MJ/m2 līdz 1200 MJ/m2 (ieskaitot) – vismaz 1 % no aizsargājamās telpas platības;

169.3. telpās ar mainīgo ugunsslodzi virs 300 MJ/m2 līdz 600 MJ/m2 (ieskaitot) – vismaz 0,5 % no aizsargājamās telpas platības;

169.4. telpās ar mainīgo ugunsslodzi līdz 300 MJ/m2 (ieskaitot) – vismaz 0,2 % no aizsargājamās telpas platības.”;

1.46. aizstāt būvnormatīva 173.1. apakšpunktā skaitli “600” ar skaitli “300”;

1.47. papildināt būvnormatīva 173. punktu ar 173.5. apakšpunktu šādā redakcijā:

“173.5. U3 ugunsnoturības pakāpes būvju VI lietošanas veida telpām.”;

1.48. izteikt būvnormatīva 185.4. apakšpunktu šādā redakcijā:

“185.4. VI un VII lietošanas veida būvēs un telpās, kuru kopējā platība ir lielāka par 1000 m2 un ugunsslodze ir lielāka par 25 MJ/m2;”;

1.49. papildināt būvnormatīva 185. punktu ar 185.6. un 185.7. apakšpunktu šādā redakcijā:

“185.6. IV, IVa, V, VI, VII lietošanas veida telpās, kas izvietotas I lietošanas veida būvē;

185.7. pazemes stāvos, kuru zemākā stāva grīda atrodas zemāk par četriem metriem no vidējā zemes atzīmes līmeņa.”;

1.50. izteikt būvnormatīva 195.8. apakšpunktu šādā redakcijā:

“195.8. VI lietošanas veida būves telpās, kurās paredzēta naftas, naftas produktu un citu viegli uzliesmojošu vielu pārsūknēšana, izliešana, izsniegšana, kuru platība ir lielāka par 300 m2, kā arī VI lietošanas veida būves telpās, kurās paredzēta naftas, naftas produktu un citu viegli uzliesmojošu vielu fasēšana vai uzglabāšana, kuru platība ir lielāka par 300 m2 un kuru ugunsslodze virs 1200 MJ/m2;”;

1.51. izteikt būvnormatīva pielikuma 1.tabulas 3., 4. un 6. punktu šādā redakcijā:

|  |  |  |  |  |  |  |
| --- | --- | --- | --- | --- | --- | --- |
| “3. | Kolonnas | REI 120\* | R60\*\* | R 60\*\*\*\*\*\* | R 30\*\* | netiek normēta |
| 4. | Kāpņu laukumi, sijas, laidi un pakāpieni evakuācijas ceļā | R 60 | R 30 | R 60 | R 30 | netiek normēta |
| 6. | Pārsegumi, tai skaitā erkeros | REI 60 | REI 30 | REI 60\*\*\*\*\*\* | REI 30 | netiek normēta”; |

1.52. aizstāt būvnormatīva pielikuma 1. tabulas 1. piezīmē vārdus “ir no 50 līdz 75 metriem” ar vārdiem “pārsniedz 50 metrus” un papildināt ar 8. piezīmi šādā redakcijā:

“8. \*\*\*\*\*\* Brīvstāvoši izvietotās atklātās VII lietošanas veida būvēs, kuru augstākā stāva grīdas līmenis ir līdz 14 metriem, ar platumu līdz 36 metriem, kurām nodrošināta piebraukšana pie abām garenfasādēm, un izbūvēti iekšējā ugunsdzēzības ūdensvada sausvadi ar pieslēguma vietām būves fasādēs, kolonnu un pārsegumu minimālo ugunsizturību var samazināt uz pusi.”;

1.53. izteikt būvnormatīva pielikuma 2. tabulas 3. punktu šādā redakcijā:

|  |  |  |  |  |  |  |
| --- | --- | --- | --- | --- | --- | --- |
| “3. | Kāpņu laukumi, sijas, laidi un pakāpieni evakuācijas ceļā | A1 | A1 | A2-s1, d0 | A2-s1, d0 | netiek normēta\*\*\*\*”; |

1.54. izteikt būvnormatīva pielikuma 2.tabulas 8.punktu šādā redakcija:

|  |  |  |  |  |  |  |
| --- | --- | --- | --- | --- | --- | --- |
| “8. | Ugunsdroša siena un ugunsdrošības nodalījuma norobežojošā konstrukcija | A1 | A1\*\*\*\*\* | A1\*\*\*\*\* | A2-s1, d0 | A2-s1, d0” |

1.55. papildināt būvnormatīva pielikuma 2. tabulu ar 5. piezīmi šādā redakcijā:

“3. \*\*\*\*\* U1b un U2a ugunsnoturības pakāpes būvēs, kuru augstākā stāva grīdas līmenis ir līdz 8 metriem, ugunsdrošības nodalījuma norobežojošā konstrukcijā atļauts izmantot būvizstrādājumus, kura ugunsreakcijas klase ir vismaz A2-s1, d0.”;

1.56. papildināt būvnormatīva pielikuma 3. tabulu ar papildus prasībām VIa lietošanas veida būvēm šādā redakcijā:

|  |  |  |  |
| --- | --- | --- | --- |
| “VIa | U1a | līdz 8 | nav ierobežota |
| U1b | 10000 |
| U2a | 5000 |
| U2b | 2500 |
| U3 | 1600”; |

1.57. izteikt būvnormatīva pielikuma 5.tabulas 7. piezīmi šādā redakcijā:

“7. U2a ugunsnoturības pakāpes būvēs, ārējās siltumizolācijas būvizstrādājumus, kuru ugunsreakcijas klase ir zemāka par B-s1, d0, atļauts lietot uz pamatnes (ārsienas), kuras ugunsreakcijas klase ir vismaz A2-s1,d0.”;

1.58. izteikt būvnormatīva pielikuma 6. tabulas 5. un 6. punktu šādā redakcijā:

|  |  |  |  |  |
| --- | --- | --- | --- | --- |
| “5. | V lietošanas veids\*\*\* | 45 | 90 | 10 |
| 6. | VI\*\*\*, VIa un VII lietošanas veids\*\* | 90 | 180 | atbilstoši tehnoloģiskā procesa nosacījumiem”; |

1.59. izteikt būvnormatīva pielikuma 6.tabulas 3.piezīmi šādā redakcijā:

“3.\*\*\* Atsevišķās telpās maksimālo attālumu līdz tuvākajai evakuācijas izejai var pagarināt par 50 %, ja telpa ir aprīkota ar automātisko ugunsdzēsības sistēmu, automātisko ugunsgrēka atklāšanas un trauksmes signalizācijas sistēmu un automātisko dūmu un karstuma izvades sistēmu.”.

2. Noteikumi stājas spēkā 2018. gada 1. augustā.

Ministru prezidents M.Kučinskis

Ministru prezidenta biedrs,

ekonomikas ministrs A.Ašeradens

Iesniedzējs:

Ministru prezidenta biedrs,

ekonomikas ministrs A.Ašeradens

Vīza:

Valsts sekretārs Ē.Eglītis